范成大
河豚叹
鲰生藜苋肠，食事一饱足。
腥腐色所难，况乃衷酖毒。
彭亨强名鱼，杀气孕惨黩。
既非养生具，宜谢砧几酷。
吴侬真差事，网索不遗育。
捐生决下箸，缩手汗童仆。
朝来里中子，才吻不待熟。
浓睡唤不应，已落新鬼录。
百年三寸咽，水陆富肴蓛。
一物不登俎，未负将军腹。
为口忘计身，饕死何足哭。
作俑者谁欤？至今走末俗。
或云先王意，除恶如艺菽。
逆袅与毒獍，岁岁参币玉。
芟夷入荐羞，盖欲歼种族。
生死有定数，断命乌可续。
适丁是时者，未易一理局。
鼋鼎子公怒，羊羹华元衄。
异味古所珍，无事苦畏缩。